המכללה הטכנולוגית באר שבע

המכללה הטכנולוגית באר שבע היא מכללה בבאר שבע אשר מכשירה הנדסאים בתחום הטכנולוגי משנת 1954. במכללה לומדים כ-2,300 סטודנטים לתואר הנדסאי. משנת 2000 פועלת המכללה כעמותה רשומה. היסטוריה המכללה הטכנולוגית באר שבע נוסדה ב-31 בדצמבר 1954 על ידי שרת העבודה גולדה מאיר, כמרכז ראשון להכשרה מקצועית במדינת ישראל. בראשית דרכה קלטה עולים צעירים והכשירה אותם לתעשייה ולמלאכה, ולימים נקלטו הבוגרים בקריה למחקר גרעיני ובתעשייה האווירית עם היווסדם. בתחילת שנות השישים, העביר משרד העבודה את הפעילות לאחריות הטכניון והוחל בהכשרת טכנאים בעיקר במגמות מכונות ובניין. בית הספר שינה את שמו לבית הספר להנדסאים וטכנאים באר שבע, והחל גם בהכשרת הנדסאים. בשנת 1970 נחתם הסכם בין משרד העבודה לאוניברסיטת הנגב (כיום אוניברסיטת בן-גוריון בנגב), ולאחר מספר שנים שונה שם המוסד ל"מכללה הטכנולוגית באר שבע". במשך שנים ארוכות היה במכללה מועדון סיף אשר הגיע להישגים כולל אליפויות הארץ, ונבחרת היאבקות שלה אלופי ישראל. גולת הכותרת הייתה בית הספר למלונאות בערד, אשר הוקם בשנת 1992 בשיתוף הסוכנות היהודית והתאחדות בתי המלון בים המלח. בשנת 1991 הקימה המכללה הטכנולוגית באר שבע את בית הספר התיכון העירוני השש שנתי (ניסוי) מקיף ח', יחד עם עיריית באר שבע ומשרד החינוך. בית הספר פעל עד לשנת 2014 וזכה בשנת 2007 בפרס החינוך הארצי. בשנת 1995 ייסדה המכללה הטכנולוגית באר שבע את בית הספר להנדסה להכשרת מהנדסים לתואר B.Tech, המוסד פועל עד היום במימון הות"ת והמועצה להשכלה גבוהה ומכשיר מהנדסים לתואר B.Sc. בית הספר להנדסה שינה שמו למכללה האקדמית להנדסה בנגב וכיום נקרא על שמו של הנדבן סמי שמעון. המכללה האקדמית פועלת משנת 1997 כעמותה רשומה נפרדת מהמכללה הטכנולוגית באר שבע. בשנת 2000, הקימה המכללה הטכנולוגית באר שבע עמותה רשומה, מלכ"ר ובשנת 2003 העניקה עיריית באר שבע למכללה הטכנולוגית את פרס מצוינות בחינוך, כהערכה להישגיה. ייעודה העיקרי של המכללה הוא הכשרת הנדסאים. למכללה מעל 65,553 בוגרים, מחציתם הנדסאים וטכנאים. כ-98% מן הסטודנטים הם תושבי מטרופולין באר שבע, 40% מתוכם הן נשים. 22% מהחברה הבדואית. בשנת 2015, ארגון World ORT-קדימה מדע, באמצעות סניף טורונטו קנדה, חתם על הסכם לפיתוח המכללה בציוד, שדרוג ההוראה והשתלמויות. בשנת 2019 נפתחה במכללה תוכנית הדגל של "פעמי עתידים" בשיתוף המכללה האקדמית להנדסה SCE, מנהלת עתידים וצה"ל. המסלול כולל הכשרה בתחום ההנדסה ברמה העיונית ומזכה בדיפלומת הנדסאי (פעימה ראשונה) ובתואר ראשון בהנדסה (פעימה שנייה). התלמידים משובצים בהמשך ביחידות המודיעין וביחידות טכנולוגיות, וקיימת אפשרות להמשיך לשלב שני של השלמת לימודים אקדמיים לתואר הנדסה תוך כדי השירות. מתקיימים במכללה שלושה מסלולים במסגרת "פעמי עתידים" בשיתוף צה"ל במגמות: הנדסאי תוכנה, הנדסאי אלקטרוניקה, הנדסאי תעשייה וניהול במגמת משנה מערכות מידע. לאור הצלחת התוכנית, התרחבה פעילותה גם למגזר החרדי במגמת הנדסאי תוכנה לחרדים. משנת 2021 מפעילה המכללה את התוכנית הלאומית להכשרת הנדסאים בה מבצעים הסטודנטים בשנת הלימודים השנייה התנסות מעשית בשכר בתעשייה, בשיתוף מפעלים רבים באזור הדרום. בשנים האחרונות הרחיבה המכללה הטכנולוגית באר שבע את פעילותה בתחומי ההכשרה הטכנולוגית, המחקר היישומי ושיתופי הפעולה עם התעשייה הביטחונית וההייטק בדרום ישראל. בין המהלכים הבולטים ניתן למנות את הקמת מסלולי “עתידאים” בשיתוף הקריה למחקר גרעיני (קמ״ג), אלביט מערכות, אינטל ועמותת עתידים במסגרת תוכניות ״עתידאים״, במסגרתם נפתחו כיתות ייעודיות להכשרת הנדסאים בתחומי החשמל, המכונות, הכימיה, האלקטרוניקה והבקרה, עם התחייבות להשתלבות בתעשייה הביטחונית באזור הנגב. המכללה קידמה גם תוכניות לשילוב אוכלוסיות מגוונות בלימודים טכנולוגיים, ובהן “פרויקט יואב” להכשרת צעירים חרדים במסלול הנדסאי אלקטרוניקה המשלב שירות צבאי והשתלבות בתעשיות מתקדמות, לצד מסלולים ייעודיים למגזר החרדי ולחברה הבדואית בדרום. בתחום החדשנות והמחקר היישומי, פועלת במכללה מעבדת פיילוט לפיתוח “דיזל ירוק” (Green Diesel), העוסקת בייצור דלק מתחדש מפסולת אורגנית ושמנים, כחלק ממיזמים לקידום אנרגיה חלופית וקיימות באזור הנגב. בנוסף, הרחיבה המכללה את פעילותה בתחומי הסייבר עם חברת ההייטק סייברלאבס, ונכנסה לפיתוח תחום הנדסאי הרכב החשמלי בשיתוף איגוד המוסכים. בשנת 2025 זכתה המכללה הטכנולוגית להנדסאים באר שבע ב״מגן שר הביטחון״, אות הוקרה המוענק למוסדות שהפגינו מחויבות יוצאת דופן למשרתי המילואים ובני משפחותיהם. הפרס הוענק בטקס ממלכתי במעמד שר הביטחון והרמטכ״ל, לאחר שהמכללה נבחרה כאחד מארבעה מוסדות אקדמיים בלבד מתוך למעלה מ־110 מוסדות בישראל. הזכייה ניתנה כהוקרה על מערך התמיכה שהפעילה המכללה עבור סטודנטים משרתי מילואים במהלך מלחמת חרבות ברזל, שכלל התאמות אקדמיות, ליווי אישי וסיוע לימודי ונפשי. קודם לכן, בשנת 2016, זכתה המכללה גם ב״מגן המילואים״ מטעם משרד הביטחון והרמטכ״ל. משנת 2021, מנכ"ל המכללה הוא יעקב דור, קדם לו דב פ' תמיר. יעקב דור הוביל במכללה הטכנולוגית בבאר שבע מהלכים אסטרטגיים לחיזוק הקשר בין ההשכלה הטכנולוגית לבין צורכי התעשייה והביטחון בישראל. לרגל ציון 70 שנות פעילות למכללה הטכנולוגית בבאר שבע, השתתף דור יחד עם הנהלת המכללה באירועי הוקרה ממלכתיים, ובהם ביקור רשמי בבית נשיא המדינה ופגישה עם ראש ממשלת ישראל. במסגרת האירועים הועלתה תרומתה של המכללה להכשרת דורות של הנדסאים וטכנאים בישראל, לפיתוח התעשייה בנגב ולחיזוק החינוך הטכנולוגי והמקצועי במדינה. במקביל לתפקידו כמנכ”ל, משמש יעקב דור כמרכז פורום המכללות הטכנולוגיות בישראל . הפורום מייצג את רוב המכללות הטכנולוגיות להנדסאים בישראל (כ-24 מוסדות) ומתמקד בקידום ההשכלה הטכנולוגית-מעשית ברמה הארצית. תחת אחריותו, הפורום מוביל מאבקים ציבוריים להגדלת תקציבים, ביטול אפליה לטובת האקדמיה, הרחבת מלגות והכרה בהנדסאים כנכס אסטרטגי לביטחון ולכלכלה הישראלית. דור משתתף באופן קבוע בדיונים עם ראשי ממשלה, שרי אוצר וחינוך, ומפרסם מאמרים ומתראיין בתקשורת בנושאי מחסור בכוח אדם טכנולוגי, שילוב אוכלוסיות בפריפריה והכשרות למילואימניקים. מסלולי לימוד לתואר הנדסאי לימודי יום – שנתיים. לימודים משולבים – שלוש שנים המסלולים: הנדסת כימיה – התמחויות: מעבדתית תעשייתית, גרעין הנדסת מכונות – התמחויות: תיב"מ (תכנון וייצור ממוחשב), מכטרוניקה, מערכות אנרגיה וגז טבעי הנדסת חשמל הנדסת אלקטרוניקה – התמחויות: מחשבים, תקשורת הנדסת קירור ומיזוג אוויר אדריכלות ועיצוב פנים תקשורת חזותית (עיצוב מדיה) אדריכלות נוף עיצוב תעשייתי הנדסה אזרחית - התמחויות: ניהול הבנייה, תכנון מבנים הנדסת תעשייה וניהול – התמחויות: מערכות ייצור, רכש ולוגיסטיקה, מערכות מידע הנדסת תוכנה – כולל התמחויות בפיתוח אפליקציות וסייבר הנדסה רפואית- מכשור רפואי הנדסת בקרה ואוטומציה מכינה טכנולוגית להנדסאים לקריאה נוספת שתיל יצחק, באר-שבע זה אנחנו. 2014, עמוד 27 אלוש צבי, 60 שנות עשיה בנגב. צבי תקשורת והוצאה לאור, 2008, עמודים 174–175 עמר יוסי, הנגב - חזון. הוצאת מי ומה בתקשורת מקומית בע"מ, עמוד 90 אהרוני מאיר, Israel Directory. מקסם בע"מ, 2003, עמודים 190–191 קישורים חיצוניים אתר המכללה הטכנולוגית ספר 60 שנה למכללה הטכנולוגית ספר 60 שנה למכללה הטכנולוגית- גירסה מתורגמת לאנגלית תעודת זהות מכללה טכנולוגית הערות שוליים